
Patulin termelő penészek szaporodásának és toxintermelésének gátlása tejsavbaktériumokkal

Kulcsszavak: patulin; tejsavbbaktérium; toxin gátlás;
Kutatásom célja két Aspergillus clavatus penészgomba törzs növekedésének, spóra és patulin termelésének gátlása három Lactobacillus paraplantarum tejsavbaktérium törzs segítségével. A fő kérdéseim közé tartozik annak meghatározása, hogy az Aspergillus penészgombák milyen táptalajon mekkora mennyiségű patulint termelnek, hogy a Lactobacillus baktériumokkal való gátlás hatással van-e a penészek növekedésére, toxin termelésére és a sporulációra, valamint mikor érdemes a gátló mikroba törzset hozzáadni, hogy a legnagyobb antagonista hatást érje el.
A szakdolgozatomhoz szükséges kísérletek két fő részre oszthatók: mikrobiológiai és analitikai szakaszokra, így a módszereket is ennek megfelelően mutatom be a dolgozatomban. A mikrobiológiai módszerek tartalmazzák a különféle táptalajok elkészítésének módját, a penészek és tejsavbaktériumok leoltásának mibenlétét. A laboratóriumi kísérleteimet a valósághoz közelítve almléből készítettem táptalajt, illetve alma gyümölcsön végeztem kísérletet.
Az etil-acetátos elválasztási módszer a patulin toxin tisztítására vonatkozott a mikrobiológiai extrakció után. A kinyert és tisztított patulint HPLC-vel mértem izokratikus eluens összetételt használtam. Visszanyerés mérésével megvizsgáltam, hogy a módszer képes-e meghatározni a mérendő komponenst.
A kísérletek során arra az eredményre jutottam, hogy a beállításaim laboratóriumi körülmények között mutattak gátlást a toxin termelésre, viszont amikor elkezdtem közelíteni a kísérleteket a valós körülményekhez, az almalé agaron és az alma gyümölcsön végzett kísérletekkel, akkor az eredmények már nem voltak ennyire egyértelműek.
A spóratermelés csökkenése és a toxin termelés visszaszorulása között két törzs esetében tudtam szoros korrelációt kimutatni. A penésztelepek növekedésének a gátlására nem kaptam egyértelmű eredményt egyik tejsavbaktérium esetében sem, viszont az elmondható, hogy a különböző laboratóriumban használatos táptalajok tápanyag összetétele nagy befolyással bír a penésztelepek méretére.
Javasolt lenne egy központi elrendezésű kísérletterv elkészítése, amiben különböző arányú spóra és tejsavbaktérium koncentráció beállításokat vizsgálunk. Releváns lehet az a kísérlet miszerint az alma gyümölcsön hosszabb időre vesszük az inkubációs időt. Célszerű lehet a magasabb mintaszámmal való munka, ami kiküszöbölné a biológiai minták nagy változatosságából adódó problémákat.



